LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL LIETUVOS RESPUBLIKOS SVEIKATOS APSAUGOS MINISTRO 2020 M. LIEPOS 31 D. ĮSAKYMO NR. V-1733 „DĖL PSICHOLOGINĖS GEROVĖS IR PSICHIKOS SVEIKATOS STIPRINIMO PASLAUGŲ TEIKIMO TVARKOS APRAŠO PATVIRTINIMO“ PAKEITIMO

2024 m. gruodžio 9 d. Nr. V-1264

Vilnius

1. P a k e i č i u Lietuvos Respublikos sveikatos apsaugos ministro 2020 m. liepos 31 d. įsakymą Nr. V-1733 „Dėl Psichologinės gerovės ir psichikos sveikatos stiprinimo paslaugų teikimo tvarkos aprašo patvirtinimo“:

1.1. Pakeičiu preambulę ir ją išdėstau taip:

„Įgyvendindamas Lietuvos Respublikos Vyriausybės programos įgyvendinimo plano, patvirtinto Lietuvos Respublikos Vyriausybės 2017 m. kovo 13 d. nutarimu Nr. 167 „Dėl Lietuvos Respublikos Vyriausybės programos įgyvendinimo plano patvirtinimo“, 1.3.4 darbo 8 priemonę, Ilgalaikių neigiamų COVID-19 pandemijos pasekmių visuomenės psichikos sveikatai mažinimo veiksmų plano, patvirtinto Lietuvos Respublikos sveikatos apsaugos ministro 2020 m. liepos 3 d. įsakymu Nr. V-1596 „Dėl Ilgalaikių neigiamų COVID-19 pandemijos pasekmių visuomenės psichikos sveikatai mažinimo veiksmų plano patvirtinimo“, II skyriaus 3 priemonę, atsižvelgdamas į Lietuvos Respublikos psichikos sveikatos priežiūros įstatymo 4 straipsnio 1 dalį bei siekdamas stiprinti visuomenės psichologinę gerovę, psichikos sveikatą ir gyventojų streso valdymo įgūdžius:“.

1.2. Pakeičiu nurodytu įsakymu patvirtintą Psichologinės gerovės ir psichikos sveikatos stiprinimo paslaugų teikimo tvarkos aprašą ir jį išdėstau nauja redakcija (pridedama).

2. N u s t a t a u, kad šis įsakymas įsigalioja 2025 m. sausio 21 d.

Laikinai einantis sveikatos apsaugos ministro pareigas	Aurimas Pečkauskas

PATVIRTINTA

Lietuvos Respublikos sveikatos

apsaugos ministro 2020 m. liepos 31 d.

įsakymu Nr. V-1733

(Lietuvos Respublikos sveikatos

apsaugos ministro 2024 m. gruodžio 9 d.

įsakymo Nr. V-1264

redakcija)

PSICHOLOGINĖS GEROVĖS IR PSICHIKOS SVEIKATOS STIPRINIMO PASLAUGŲ TEIKIMO TVARKOS APRAŠAS

I SKYRIUS

BENDROSIOS NUOSTATOS

1. Psichologinės gerovės ir psichikos sveikatos stiprinimo paslaugų teikimo tvarkos aprašas (toliau – Aprašas) nustato reikalavimus psichologinės gerovės ir psichikos sveikatos stiprinimo paslaugas teikiantiems asmenims, šių asmenų teises ir pareigas teikiant psichologinės gerovės ir psichikos sveikatos stiprinimo paslaugas, šių paslaugų teikimo savivaldybių visuomenės sveikatos biuruose (toliau – Biuras) tvarką ir šių paslaugų teikimo stebėsenos tvarką.

2. Apraše nurodytas psichologinės gerovės ir psichikos sveikatos stiprinimo paslaugas organizuoja ir teikia Biurai.

3. Apraše vartojamos sąvokos ir jų apibrėžtys:

3.1. Emocinės gerovės konsultavimo paslaugos – žemo intensyvumo psichologinės gerovės ir psichikos sveikatos stiprinimo paslaugos suaugusiems asmenims, kurių metu emocinius ar psichologinius sunkumus patiriantys asmenys konsultuojami specialistų, taikančių žemo intensyvumo intervencijas remiantis kognityvine elgesio terapija.

3.2. Psichikos sveikatos raštingumas – asmens amžiui adekvačios žinios ir nuostatos apie psichikos sveikatą ir jos rizikos veiksnius, psichikos sveikatos sutrikimus ir jų prevenciją, atpažinimą ir valdymą.

3.3. Psichikos sveikatos rizikos veiksniai – tam tikras mąstymas, elgsena ir (ar) jausmai, trukdantys siekti geros psichikos sveikatos ir (ar) psichologinės gerovės.

3.4. Psichologinė gerovė – pasitenkinimas gyvenimu ir atskiromis jo sritimis (šeima, draugais, turtine padėtimi ir kt.), savimi, gyvenimo tikslingumo ir prasmingumo potyris, laimė.

3.5. Psichologinės gerovės ir psichikos sveikatos stiprinimo paslaugos (toliau – paslaugos) – individualiai ar grupėms teikiamos gyventojų psichologinei gerovei ir psichikos sveikatai stiprinti skirtos paslaugos.

3.6. Kitos apraše vartojamos sąvokos suprantamos taip, kaip jos apibrėžtos Lietuvos Respublikos psichikos sveikatos priežiūros įstatyme, Lietuvos Respublikos sveikatos apsaugos ministro 2023 m. gruodžio 14 d. įsakyme Nr. V-1295 „Dėl Metimo rūkyti pagalbos paslaugų teikimo tvarkos aprašo patvirtinimo“, Lietuvos Respublikos sveikatos apsaugos ministro 2019 m. balandžio 23 d. įsakyme Nr. V-457 „Dėl Meno terapeuto veiklos reikalavimų aprašo patvirtinimo“ vartojamas sąvokas.

II SKYRIUS

REIKALAVIMAI PASLAUGAS TEIKIANTIEMS ASMENIMS, JŲ TEISĖS IR PAREIGOS

4. Paslaugas teikia fizinis asmuo, atitinkantis bent vieną iš šių reikalavimų (toliau – specialistas):

4.1. turintis aukštąjį universitetinį išsilavinimą, įgytą baigus psichologijos studijų krypties sveikatos psichologijos arba klinikinės psichologijos studijas ir įgijus magistro kvalifikacinį laipsnį arba jam lygiavertę aukštojo mokslo kvalifikaciją (toliau – sveikatos (klinikinis) psichologas);

4.2. turintis aukštąjį universitetinį išsilavinimą, įgytą baigus psichologijos studijų krypties konsultavimo psichologijos studijas ir įgijus magistro kvalifikacinį laipsnį arba jam lygiavertę aukštojo mokslo kvalifikaciją (toliau – konsultavimo psichologas);

4.3. turintis aukštąjį universitetinį išsilavinimą, įgytą baigus psichologijos studijų krypties studijas ir įgijus magistro kvalifikacinį laipsnį arba jam lygiavertę aukštojo mokslo kvalifikaciją ir Lietuvos Respublikos švietimo, mokslo ir sporto ministro nustatyta tvarka įgijęs psichologų, teikiančių pagalbą mokiniui, pirmąją arba antrąją kvalifikacinę kategoriją, arba turintis aukštąjį universitetinį išsilavinimą, įgytą baigus psichologijos studijų krypties edukacinės ir vaiko psichologijos, raidos ir edukacinės psichologijos, pedagoginės psichologijos arba mokyklinės psichologijos studijas ir įgijus magistro kvalifikacinį laipsnį arba jam lygiavertę aukštojo mokslo kvalifikaciją (toliau – švietimo psichologas);

4.4. meno terapeutas, Meno terapeuto veiklos reikalavimų aprašo, patvirtinto Lietuvos Respublikos sveikatos apsaugos ministro 2019 m. balandžio 23 d. įsakymu Nr. V-457 „Dėl Meno terapeuto veiklos reikalavimų aprašo patvirtinimo“, nustatyta tvarka įgijęs tam tikros meno rūšies terapijos meno terapeuto profesinę kvalifikaciją (toliau – meno terapeutas);

4.5. turintis aukštąjį išsilavinimą, įgytą baigus sveikatos mokslų krypčių grupės medicinos, visuomenės sveikatos, reabilitacijos arba slaugos ir akušerijos studijų krypties arba socialinių mokslų krypčių grupės socialinio darbo arba psichologijos studijų krypties studijas ir baigęs ne mažiau kaip 160 valandų trukmės atida (dėmesingu įsisąmoninimu) grįstą streso valdymo podiplominių studijų programą, ir turintis tai patvirtinantį dokumentą (toliau – atidos metodo instruktorius);

4.6. turintis aukštąjį išsilavinimą, įgytą baigus sveikatos mokslų krypčių grupės medicinos, visuomenės sveikatos, reabilitacijos arba slaugosir akušerijos studijų krypties arba socialinių mokslų krypčių grupės socialinio darbo arba psichologijos studijų krypties studijas ir baigęs ne mažiau kaip 320 valandų trukmės emocinės gerovės konsultavimo pagrindų podiplominių studijų programą, paremtą kognityvine ir elgesio terapija, ir turintis tai patvirtinantį dokumentą (toliau – emocinės gerovės konsultantas).

5. Rekomenduojama, kad metimo rūkyti konsultacijas ar grupinius užsiėmimus teikiantys specialistai būtų baigę metimo rūkyti pagalbos teikimo mokymus, pagrįstus tarptautiniu lygiu pripažįstamų metimo rūkyti pagalbos metodų taikymu, pagal Lietuvos Respublikos sveikatos apsaugos ministro 2011 m. birželio 28 d. įsakymu Nr. V-645 „Dėl Sveikatos specialistų tobulinimo programų derinimo taisyklių ir tobulinimo programų vertinimo komisijos nuostatų patvirtinimo“ nustatyta tvarka su Lietuvos Respublikos sveikatos apsaugos ministerija suderintą ar (ir) tarptautinių organizacijų, užsienio šalių institucijų, organizacijų patvirtintą programą bei turėtų mokymų rengėjo išduotą tai patvirtinantį pažymėjimą.

6. Specialistai turi tobulinti profesinę kvalifikaciją ne mažiau kaip 16 val., iš kurių ne mažiau kaip 8 val. – supervizijų forma, kas dvejus metus. Profesinės kvalifikacijos tobulinimas vykdomas Lietuvos Respublikos sveikatos apsaugos ministro 2002 m. kovo 8 d. įsakymo Nr. 132 „Dėl Sveikatos priežiūros ir farmacijos specialistų profesinės kvalifikacijos tobulinimo ir jo finansavimo tvarkos aprašo patvirtinimo“ nustatyta tvarka.

7. Specialisto teisės:

7.1. gauti paslaugoms teikti reikalingą informaciją iš valstybės, savivaldybių institucijų ir įstaigų jų veiklos klausimais;

7.2. atsisakyti teikti paslaugas, jei tai gali sukelti realų pavojų jo paties ar paslaugas gaunančio ar norinčio gauti asmens sveikatai ar gyvybei.

8. Specialisto pareigos:

8.1. kokybiškai bei atsakingai teikti paslaugas;

8.2. nepriskirtais jo kompetencijai atvejais (dėl kurių jis nebuvo apmokytas pagal Apraše nurodytas studijų ar mokymo programas) paslaugų neteikti ir rekomenduoti paslaugų gavėjams kreiptis į atitinkamos srities specialistą ar įstaigą;

8.3. vertinti paslaugų gavėjo psichikos sveikatos rizikos veiksnių ir psichologinės gerovės lygį ir, kilus įtarimų, jog pasireiškia psichikos ir elgesio sutrikimų požymių, rekomenduoti paslaugų gavėjui kreiptis į asmens sveikatos priežiūros įstaigą, teikiančią psichikos sveikatos priežiūros paslaugas, pateikti informaciją, kuri įstaiga teikia psichikos sveikatos priežiūros paslaugas bei paaiškinti šių paslaugų gavimo tvarką.

III SKYRIUS

PASLAUGŲ TEIKIMO TVARKA

9. Paslaugos teikiamos ir už jas atsiskaitoma vadovaujantis šiais reikalavimais:

Eil. Nr.	Paslaugos pavadinimas	Teikimo forma	Galimybė gauti anonimiškai	Paskirtis	Gavėjų amžius	Teikiančių specialistų kvalifikacija
1.	Psichologinės konsultacijos suaugusiesiems	Individuali	Taip	Asmenims, kuriems pasireiškia psichikos sveikatos rizikos veiksniai dėl sudėtingų gyvenimiškų situacijų*	Nuo 18 metų	Sveikatos (klinikinis) psichologas, konsultavimo psichologas, švietimo psichologas (jei objektas yra vaiko auginimo, ugdymo ar kiti su vaiku susiję iššūkiai)
2.	Psichologinės konsultacijos vaikams	Individuali	Taip	Asmenims, kuriems pasireiškia psichikos sveikatos rizikos veiksniai dėl sudėtingų gyvenimiškų situacijų	Iki 17 metų (imtinai)	Sveikatos (klinikinis) psichologas, konsultavimo psichologas, švietimo psichologas
3.	Metimo rūkyti konsultacijos suaugusiesiems	Individuali	Taip	Asmenims, norintiems mesti rūkyti ir (ar) išvengti rūkymo atkryčio	Nuo 18 metų	Sveikatos (klinikinis) psichologas, konsultavimo psichologas
4.	Metimo rūkyti konsultacijos vaikams	Individuali	Taip	Asmenims, norintiems mesti rūkyti ir (ar) išvengti rūkymo atkryčio	16–17 metų	Sveikatos (klinikinis) psichologas, konsultavimo psichologas, švietimo psichologas
5.	Emocinės gerovės konsultanto konsultacijos	Individuali	Taip	Asmenims, susiduriantiems su emociniais ir psichologiniais sunkumais	Nuo 18 metų	Emocinės gerovės konsultantas
6.	Asmeninių įgūdžių tobulinimo užsiėmimai psichologiniam atsparumui ugdyti (streso valdymo praktiniai užsiėmimai, emocijų atpažinimo ir išraiškos, konfliktų valdymo praktiniai užsiėmimai, kita)	Grupinė	Ne	Visiems savivaldybės gyventojams	Visos amžiaus grupės	Sveikatos (klinikinis) psichologas, konsultavimo psichologas, švietimo psichologas, atidos metodo instruktorius, meno terapeutas
7.	Psichikos sveikatos raštingumo** didinimo edukaciniai užsiėmimai	Grupinė	Ne	Visiems savivaldybės gyventojams	Visos amžiaus grupės	Sveikatos (klinikinis) psichologas, konsultavimo psichologas, švietimo psichologas, atidos metodo instruktorius, meno terapeutas
8.	Emocinės paramos teikimo grupiniai užsiėmimai (savitarpio pagalbos grupės)	Grupinė	Taip	Asmenims, kuriems pasireiškia psichikos sveikatos rizikos veiksniai dėl sudėtingų gyvenimiškų situacijų*	Visos amžiaus grupės	Sveikatos (klinikinis) psichologas, konsultavimo psichologas, švietimo psichologas, meno terapeutas
9.	Emocinės paramos teikimo grupiniai užsiėmimai (grupinės psichologinės konsultacijos)	Grupinė	Taip	Asmenims, kuriems pasireiškia psichikos sveikatos rizikos veiksniai dėl sudėtingų gyvenimiškų situacijų*	Visos amžiaus grupės	Sveikatos (klinikinis) psichologas, konsultavimo psichologas, švietimo psichologas
10.	Grupiniai metimo rūkyti užsiėmimai	Grupinė	Taip	Asmenims, norintiems mesti rūkyti ir (ar) išvengti rūkymo atkryčio	Nuo 16 metų	Sveikatos (klinikinis) psichologas, konsultavimo psichologas, švietimo psichologas
11.	Kiti psichologinę gerovę ir (ar) psichikos sveikatą stiprinantys praktiniai užsiėmimai	Grupinė	Taip	Asmenims, kuriems pasireiškia psichikos sveikatos rizikos veiksniai dėl sudėtingų gyvenimiškų situacijų*	Visos amžiaus grupės	Sveikatos (klinikinis) psichologas, konsultavimo psichologas, švietimo psichologas, atidos metodo instruktorius, meno terapeutas

Pastabos:

* skyrybos, darbo netekimas, finansiniai sunkumai, artimo žmogaus netektis, konfliktiniai santykiai šeimoje ar darbe, sunki artimo žmogaus liga ir kita.

** Psichikos sveikatos raštingumo komponentai: a) žinios ir nuostatos, kas yra psichikos sveikata ir įvairių psichikos sveikatos būsenų visuma bei kaip psichikos sveikatą galima puoselėti; b) gebėjimai ir įgūdžiai kasdien rūpintis savo psichikos sveikata; c) gebėjimas atpažinti skirtingų psichikos ir elgesio sutrikimų požymius; d) žinios ir nuostatos apie psichikos sveikatos rizikos veiksnius; e) žinios ir nuostatos apie emocinės pagalbos sau ir kitiems, patiriantiems psichikos sveikatos sunkumų, būdus bei profesionalios pagalbos prieinamumą; f) palankus požiūris į psichikos sveikatą, grindžiamas pagarba žmogaus teisėms ir skatinantis pripažinti psichikos sveikatos sunkumus bei ieškoti reikiamos pagalbos; g) žinios ir įgūdžiai, kaip ir kur ieškoti informacijos apie psichikos sveikatą.

10. Specialisto ir paslaugos gavėjo dalyvavimas paslaugose grindžiamas šiais principais: abipuse pagarba, įsitraukimu ir bendradarbiavimu, savanorišku dalyvavimu ir susitarimu.

11. Paslaugos gali būti teikiamos ir ne Biuro patalpose ir (ar) nuotoliniu būdu, kai tai atitinka paslaugų gavėjų poreikius. Teikiant paslaugas, rekomenduojama bendradarbiauti su savivaldybėje veikiančiomis valstybės ir savivaldybės institucijomis ir įstaigomis, įmonėmis, nevyriausybinėmis ir kitomis organizacijomis, siekiant užtikrinti paslaugų žinomumą ir prieinamumą savivaldybės gyventojams.

12. Teikiant paslaugas, naudojami mokslo ir praktikos įrodymais pagrįsti metodai. Kai paslaugų teikimo metu yra taikomi metodai, apie kurių taikymą Lietuvos Respublikos sveikatos apsaugos ministerijos ar jai pavaldžių įstaigų tinklalapiuose yra paskelbtos metodinės rekomendacijos, paslaugų teikimo standartai, gairės ar pan., paslaugos turi būti teikiamos vadovaujantis šiomis rekomendacijomis (standartais, gairėmis).

13. Prioritetas teikiamas bazinių visuomenės sveikatos priežiūros paslaugų teikimo plane išskirtoms tikslinėms paslaugų gavėjų grupėms.

14. Individualios konsultacijos teikiamos asmeniui, bet gali būti teikiamos kartu su to asmens šeimos nariais (globėjais) (tokiu atveju laikoma, kad paslaugų gavėjas yra vienas konsultuojamas asmuo).

15. Vienam asmeniui gali būti suteikta ne daugiau kaip 8 individualių konsultacijų. Vienos konsultacijos trukmė – 50–60 minučių. Teikiant individualias konsultacijas vaikams, kai 8 konsultacijų neužtenka dėl poreikio teikti konsultacijas ir tėvams (globėjams, šeimai) ir (ar) prireikus stiprinti pasitikėjimo ryšį su vaiku siekiant terapinio poveikio, galima suteikti iki 4 konsultacijų papildomai.

16. Jei suteiktų individualių konsultacijų neužtenka ir (ar) paslaugų gavėjo psichikos sveikatos rizikos veiksniai išlieka nepakitę, specialistas informuoja paslaugų gavėją apie galimybę gauti asmens sveikatos priežiūros, socialines ir kitas paslaugas, atitinkančias paslaugų gavėjo poreikius.

17. Asmuo, gavęs didžiausią galimą individualių konsultacijų skaičių, pakartotinai konsultacijas gali gauti praėjus ne mažiau kaip 6 mėn. nuo paskutinės individualios konsultacijos.

18. Grupinės paslaugos teikiamos ne daugiau kaip 12 asmenų grupėms. Bendra vienos grupinių paslaugų dalyvių grupės užsiėmimų trukmė negali būti trumpesnė nei 6 valandos (1 valanda = 60 minučių).

19. Teikiant paslaugas vaikui iki 15 metų (imtinai), būtinas rašytinis vieno iš jo tėvų ar globėjo sutikimas.

20. Kai grupinės paslaugos teikiamos asmenims, kuriems pasireiškia psichikos sveikatos rizikos veiksniai dėl sudėtingų gyvenimiškų situacijų, šių paslaugų teikimo metu siekiama padėti asmenims rasti psichikos sveikatos rizikos veiksnius sukeliančių problemų sprendimo būdus, išmokyti konkrečių technikų ir (ar) metodų šioms problemoms spręsti, padėti apsibrėžti tikslus ir veiksmų seką siekiant tikslų, skatinti savęs pažinimą ir asmenybės augimą.

21. Teikdamas individualias konsultacijas, specialistas įvertina sudėtingos gyvenimiškos situacijos sukeltus psichikos sveikatos rizikos veiksnius, numato preliminarų konsultacijų teikimo laikotarpį, numato konsultacijų teikimo tikslus ir numatomus rezultatus, suteikia emocinę paramą, sudaro galimybes išreikšti ir (ar) mažinti su asmens sudėtinga gyvenimiška situacija susijusius psichikos sveikatos rizikos veiksnius.

22. Individualios ir grupinės paslaugos asmenims, norintiems mesti rūkyti ir (ar) išvengti rūkymo atkryčio, teikiamos vadovaujantis šiame Apraše bei Lietuvos Respublikos sveikatos apsaugos ministro 2023 m. gruodžio 14 d. įsakyme Nr. V-1295 „Dėl Metimo rūkyti pagalbos paslaugų teikimo tvarkos aprašo patvirtinimo“ nustatytais reikalavimais.

IV SKYRIUS

PASLAUGŲ GAVĖJO POREIKIŲ IR PSICHOLOGINĖS GEROVĖS LYGIO VERTINIMAS

23. Pirmo grupinio užsiėmimo metu specialistas įvertina paslaugos gavėjo psichikos sveikatos rizikos veiksnius ir psichologinės gerovės lygį (toliau kartu – psichologinės gerovės lygis), pateikdamas jam Savijautos vertinimo apklausos formą (parengta vadovaujantis Pasaulio sveikatos organizacijos (5) geros savijautos vertinimo apklausos forma) (Aprašo 1 priedas) (toliau – PSO (5) forma). Jei paslaugos teikiamos jaunesniam nei 9 metų asmeniui, jo savijauta pagal PSO (5) formą nėra vertinama. Užpildytos PSO (5) formos balai susumuojami ir dauginami iš 4, gaunamas indeksas nuo 0 iki 100. Jei paslaugų gavėjo indeksas mažesnis nei 50, kai asmuo pageidauja gauti grupines paslaugas, – specialistas teikia pats ar siunčia į kito specialisto grupines paslaugas, tačiau rekomenduoja paslaugų gavėjui kreiptis ir į psichikos sveikatos centrą (toliau – PSC) dėl individualių konsultacijų ar psichikos sveikatos būklės įvertinimo, pateikdamas jam informaciją apie PSC paslaugas, jų gavimo vietas bei tvarką.

24. Pirmos (prireikus – ir antros) individualios konsultacijos metu specialistas atlieka paslaugų gavėjo, išskyrus jaunesnio nei 12 metų, poreikių bei psichologinės gerovės lygio vertinimą, pateikdamas asmeniui (ar prireikus užpildydamas kartu su asmeniu) PSO (5) formą, Generalizuoto nerimo sutrikimo skalę (https://biological-psychiatry.eu/wp-content/uploads/2019/07/BPP_2019_21to22.pdf) (toliau – GAD-7) ir Paciento sveikatos klausimyną (https://biological-psychiatry.eu/wp-content/uploads/2019/01/JBPP_2018_v20_No2_57-59.pdf) (toliau – PHQ-9) ir priima vieną ar kelis iš šių sprendimų:

24.1. tęsti konsultacijas numatyta forma ir apimtimi;

24.2. kai paslaugų gavėjui, atsižvelgiant į jo poreikius ir (ar) psichologinės gerovės lygį, būtų tikslinga gauti kitas paslaugas, – pasiūlyti jam kreiptis dėl kitos rūšies paslaugų (pavyzdžiui, emocinės gerovės konsultanto, arba psichikos sveikatos raštingumo didinimo edukacinių užsiėmimų) arba kito specialisto teikiamų paslaugų gavimo;

24.3. kai paslaugų gavėjo indeksas pagal PSO (5) formą mažesnis nei 50 ir (ar) GAD-7 ir (ar) PHQ-9 balai rodo žemą psichologinės gerovės lygį, – rekomenduoti bei motyvuoti paslaugų gavėją kreiptis į PSC ir pateikti informaciją apie PSC paslaugas, jų gavimo vietas bei tvarką. Paslaugų gavėjui atsisakius kreiptis į PSC, specialistas sprendžia, ar paslaugų teikimas paslaugų gavėjui būtų efektyvus ir, jei taip, gali teikti individualias konsultacijas pats;

24.4. kai iš asmens elgesio ar kalbos galima spręsti, jog asmuo neturi motyvacijos ar negali įsipareigoti gauti paslaugas ir (ar) laikytis paslaugų teikimo principų ir taisyklių, arba asmeniui nustatytas žemas paslaugų gavimo poreikis, – atsisakyti teikti paslaugas ir suteikti informaciją apie galimybes gauti asmens sveikatos priežiūros, socialines ir kitas paslaugas, atitinkančias paslaugos gavėjo poreikius.

25. Specialistas (bet kuriuo paslaugų teikimo etapu) rekomenduoja paslaugų gavėjui kreiptis į PSC tais atvejais, jei pastebi galimų psichikos ir elgesio sutrikimų požymių, negerėjant ar blogėjant paslaugų gavėjo būklei ar dėl kitų priežasčių identifikuoja asmens psichikos sveikatos priežiūros paslaugų poreikį.

26. Pasibaigus individualioms konsultacijoms ar jų teikimo laikotarpiu, specialistas gali nusiųsti paslaugos gavėją į grupines paslaugas ir atvirkščiai – pasibaigus grupinėms paslaugoms ar jų teikimo laikotarpiu specialistas gali nusiųsti paslaugos gavėją į individualias konsultacijas.

27. Specialistas taip pat gali paslaugų teikimo metu periodiškai atlikti psichologinės gerovės lygio vertinimą savo iniciatyva, taip pat pagal kompetenciją gali naudoti ir kitus nei šiame Aprašo skyriuje nurodytus būdus paslaugų gavėjo psichologinės gerovės lygiui įvertinti.

V SKYRIUS

PASLAUGŲ TEIKIMO STEBĖSENOS TVARKA

28. Specialistas pildo laisvos formos paslaugų teikimo žurnalą (toliau – žurnalas), kuriame nurodo kiekvieno paslaugos gavėjo:

28.1. vardą ir pavardę (jei paslaugos teikiamos anonimiškai, nurodomas kodas, kuris sudaromas iš šių reikšmių: 1- – lytis (V, M), 2- 3- – gimimo metai (paskutiniai du skaičiai), 4- 5- – asmens pirmoji vardo ir pirmoji pavardės raidės, 6- – pirmoji paslaugos gavėjo motinos vardo raidė);

28.2. amžių bei lytį;

28.3. suteiktų paslaugų rūšį (pagal Aprašo 9 punkto lentelėje nurodytas paslaugas), jų trukmę, paslaugų gavėjų (dalyvių) skaičių;

28.4. kreipimosi priežastis (pagal Aprašo 1 priedo 4 klausime nurodytas priežastis);

28.5. psichikos sveikatos rizikos veiksnių ir psichologinės gerovės lygio rezultatus paslaugų teikimo pradžioje bei baigus jas teikti;

28.6. vertinimo apie gautas paslaugas rezultatus;

28.7. kai teikiamos individualios paslaugos asmenims, norintiems mesti rūkyti ir (ar) išvengti rūkymo atkryčio – informacija apie tai, ar asmuo metė rūkyti (neberūko po 3 mėnesių nuo metimo rūkyti plane nurodytos metimo rūkyti dienos arba praėjus 3 mėnesiams po paskutinio tabako gaminio arba su tabako gaminiais susijusio gaminio suvartojimo).

29. Paskutinės paslaugos teikimo pabaigoje Biuro darbuotojas arba specialistas pateikia paslaugų gavėjams Psichologinės gerovės stiprinimo paslaugų gavėjo apklausos formą (Aprašo 2 priedas) (toliau – Apklausos forma). Paslaugų gavėjas, užpildęs Apklausos formą, ją pateikia Biurui, o nesant galimybės – specialistui. Paslaugų gavėjas gali nesutikti pildyti Apklausos formos, tai pažymėdamas Apklausos formoje ir grąžindamas Apklausos formą Biuro darbuotojui arba specialistui. Psichikos sveikatos raštingumo vertinimo apklausos formoje (Aprašo 3 priedas) pateikti klausimai yra neprivalomi, tačiau rekomenduojami pateikti paslaugų gavėjui paslaugos teikimo pabaigoje.

30. Biuras pagal praėjusiais kalendoriniais metais užpildytų PSO (5) formų, Apklausos formų ir žurnalų informaciją parengia kalendorinių metų Psichologinės gerovės stiprinimo paslaugų teikimo ataskaitą redaguojamu formatu (toliau – Ataskaita) ir iki einamųjų metų sausio 20 d. ją pateikia Higienos institutui. Jei Biuras aptarnauja kelias savivaldybes, turi būti pateikiama kiekvienos savivaldybės paslaugų teikimo Ataskaita atskirai. Ataskaitos formą, atsižvelgiant į Aprašo 1 ir 2 prieduose bei žurnale nurodytus renkamus duomenis, tvirtina Higienos instituto direktorius, suderinęs su Sveikatos apsaugos ministerija.

31. Higienos institutas, remdamasis Biurų pateikta informacija, apibendrina ir iki einamųjų metų vasario 10 d. Sveikatos apsaugos ministerijai pateikia suvestinę ataskaitą. Kartu su suvestine ataskaita pateikiamas suvestinės ataskaitos priedas, kurį sudaro į redaguojamo formato dokumentą įvesti iš Biurų gauti duomenys apie paslaugų teikimą ir jų gavėjus. Suvestinės ataskaitos ir suvestinės ataskaitos priedo formas tvirtina Higienos instituto direktorius, suderinęs su Sveikatos apsaugos ministerija.

VI SKYRIUS

BAIGIAMOSIOS NUOSTATOS

32. Paslaugų teikimas finansuojamas iš valstybės, savivaldybių biudžetų ar kitų finansavimo šaltinių.

33. Asmens duomenys tvarkomi paslaugų organizavimo ir kokybės vertinimo tikslais, vadovaujantis Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas).

_________________

Psichologinės gerovės ir psichikos

sveikatos stiprinimo paslaugų teikimo

tvarkos aprašo

1 priedas

(Savijautos vertinimo apklausos forma)

SAVIJAUTOS VERTINIMO APKLAUSA

(visuomenės sveikatos biuro pavadinimas)

Paslaugų gavėjau / gavėja,

Mums svarbu vertinti teikiamų paslaugų kokybę ir Jūsų psichologinę būseną paslaugų gavimo pradžioje, todėl prašome užpildyti pateikiamą klausimyną.

Apklausos formą pildyti: SUTINKU / NESUTINKU

(nereikalingą pasirinkimą išbraukti)

1. Vardas, pavardė _________________________________________

arba

anoniminių paslaugų teikimo kodas (6 simboliai): _____________________________

1- – lytis (V, M)

2-, 3- – gimimo metai (paskutiniai du skaičiai)

4- 5- – pirmoji vardo ir pirmoji pavardės raidės

6- – pirmoji motinos vardo raidė

2. Jūs esate:

Vyras ☐ Moteris ☐ Nenoriu žymėti ☐

3. Jūsų amžius (įrašykite): _______ metų.

4. Jūs kreipėtės dėl psichologinės gerovės ir psichikos sveikatos stiprinimo paslaugų (galimi keli atsakymo variantai):

dėl patiriamo streso:

☐ tarpasmeniniai konfliktai

☐ darbo praradimas ar finansinės problemos

☐ netektys

☐ vienišumas

☐ smurtas

☐ liga

☐ patyčios, mobingas

☐ valgymo įpročiai

☐ kita (nurodyti priežastį):____________________________________

dėl kitų priežasčių:

☐ savišvieta

☐ noriu mesti rūkyti / išvengti rūkymo atkryčio

☐ kita (nurodyti priežastį):__________________

5. Prašome pažymėti prie kiekvieno iš penkių teiginių geriausiai Jums tinkantį atsakymą, kaip Jūs jautėtės per pastarąsias dvi savaites. Atkreipkite dėmesį, kad didesnis skaičius žymi geresnę savijautą.

Pavyzdys: jei jautėtės linksmi ir pakilios nuotaikos daugiau nei pusę laiko per paskutiniąsias dvi savaites, pažymėkite langelį, kurio dešiniajame viršutiniame kampe yra skaičius 3.

Per pastarąsias dvi savaites:	Visą laiką	Beveik visą laiką	Daugiau nei pusę to laiko	Mažiau nei pusę to laiko	Kartais	Niekada
1. Jaučiausi linksmas (-a) ir pakilios nuotaikos	5 ☐	4 ☐	3 ☐	2 ☐	1 ☐	0 ☐
2. Jaučiausi ramus (-i) ir atsipalaidavęs (-usi)	5 ☐	4 ☐	3 ☐	2 ☐	1 ☐	0 ☐
3. Jaučiausi aktyvus (-i) ir energingas (-a)	5 ☐	4 ☐	3 ☐	2 ☐	1 ☐	0 ☐
4. Atsibudęs jaučiausi žvalus (-i) ir pailsėjęs (-usi)	5 ☐	4 ☐	3 ☐	2 ☐	1 ☐	0 ☐
5. Mano kasdieniame gyvenime buvo daug mane dominančių dalykų	5 ☐	4 ☐	3 ☐	2 ☐	1 ☐	0 ☐

Užpildyto šio klausimyno balai susumuojami ir dauginami iš 4, gaunamas indeksas nuo 0 iki 100.

_____________________

Psichologinės gerovės ir psichikos

sveikatos stiprinimo paslaugų teikimo

tvarkos aprašo

2 priedas

(Psichologinės gerovės ir psichikos sveikatos stiprinimo paslaugų gavėjo apklausos forma)

PSICHOLOGINĖS GEROVĖS IR PSICHIKOS SVEIKATOS STIPRINIMO PASLAUGŲ GAVĖJO APKLAUSA

(visuomenės sveikatos biuro pavadinimas)

Paslaugų gavėjau / gavėja,

Mums labai svarbi Jūsų nuomonė apie suteiktų paslaugų kokybę, todėl prašome užpildyti pateikiamą klausimyną.

Apklausos duomenys bus naudojami tik paslaugų vertinimo tikslais.

Apklausos formą pildyti: SUTINKU / NESUTINKU

(nereikalingą pasirinkimą išbraukti)

1. Vardas, pavardė _________________________________________

arba

anoniminių paslaugų teikimo kodas (6 simboliai): _____________________________

1- – lytis (V, M)

2-, 3- – gimimo metai (paskutiniai du skaičiai)

4- 5- – pirmoji vardo ir pirmoji pavardės raidės

6- – pirmoji motinos vardo raidė

2. Jūs esate:

Vyras ☐ Moteris ☐ Nenoriu žymėti ☐

3. Jūsų amžius (įrašykite): _______ metų.

4. Prašome pažymėti prie kiekvieno iš penkių teiginių geriausiai Jums tinkantį atsakymą, kaip Jūs jautėtės per pastarąsias dvi savaites. Atkreipkite dėmesį, kad didesnis skaičius žymi geresnę savijautą.

Pavyzdys: jei jautėtės linksmi ir pakilios nuotaikos daugiau nei pusę laiko per paskutiniąsias dvi savaites, pažymėkite langelį, kurio dešiniajame viršutiniame kampe yra skaičius 3.

Per pastarąsias dvi savaites:	Visą laiką	Beveik visą laiką	Daugiau nei pusę to laiko	Mažiau nei pusę to laiko	Kartais	Niekada
1. Jaučiausi linksmas (-a) ir pakilios nuotaikos	5 ☐	4 ☐	3 ☐	2 ☐	1 ☐	0 ☐
2. Jaučiausi ramus (-i) ir atsipalaidavęs (-usi)	5 ☐	4 ☐	3 ☐	2 ☐	1 ☐	0 ☐
3. Jaučiausi aktyvus (-i) ir energingas (-a)	5 ☐	4 ☐	3 ☐	2 ☐	1 ☐	0 ☐
4. Atsibudęs jaučiausi žvalus (-i) ir pailsėjęs (-usi)	5 ☐	4 ☐	3 ☐	2 ☐	1 ☐	0 ☐
5. Mano kasdieniame gyvenime buvo daug mane dominančių dalykų	5 ☐	4 ☐	3 ☐	2 ☐	1 ☐	0 ☐

Užpildyto šio klausimyno balai susumuojami ir dauginami iš 4, gaunamas indeksas nuo 0 iki 100.

5. Kiek tikėtina, kad rekomenduosite šias paslaugas gauti savo artimiesiems bei pažįstamiems?

Labai tikėtina (5)	Tikėtina (4)	Iš dalies tikėtina (3)	Mažai tikėtina (2)	Visiškai netikėtina (1)
☐	☐	☐	☐	☐

_______________

Psichologinės gerovės ir psichikos

sveikatos stiprinimo paslaugų teikimo

tvarkos aprašo

3 priedas

(Psichikos sveikatos raštingumo vertinimo apklausos forma)

PSICHIKOS SVEIKATOS RAŠTINGUMO VERTINIMO APKLAUSA

Įvertinkite pateiktus teiginius apie Jums teiktas paslaugas, pasirinkdami geriausiai Jūsų nuomonę atspindintį atsakymo variantą skalėje nuo „visiškai sutinku“ iki „visiškai nesutinku“.

Teiginiai	Visiškai sutinku (5)	Sutinku (4)	Nei sutinku, nei nesutinku (3)	Nesutinku (2)	Visiškai nesutinku (1)	Apie tai paslaugų teikimo metu nebuvo kalbama (mokoma) (0)
1. Išmokau geriau atpažinti ir tinkamai išreikšti savo emocijas	☐	☐	☐	☐	☐	☐
2. Išmokau geriau atpažinti ir tinkamai reaguoti į kitų žmonių emocijas	☐	☐	☐	☐	☐	☐
3. Išmokau ir praktiškai taikau veiksmingus būdus, kaip suvaldyti stresą	☐	☐	☐	☐	☐	☐
4. Sužinojau apie naujus psichologinės pagalbos sau ir artimiesiems būdus	☐	☐	☐	☐	☐	☐
5. Žinau, kur galiu kreiptis specialistų pagalbos, jei pablogėtų mano arba mano artimųjų psichikos sveikata	☐	☐	☐	☐	☐	☐
6. Lengviau sprendžiu konfliktines situacijas	☐	☐	☐	☐	☐	☐
7. Užsiėmimų metu įgytas žinias ir įgūdžius taikau kasdieniame gyvenime	☐	☐	☐	☐	☐

__________________